iii) z tohto bodu sa následne tiahne pozdĺž západnej hranice zóny stanovenej v nariadeniach Spojeného kráľovstva o obchodných lodiach (prevencia znečisťovania) (limity) z roku 1996, zmenených nariadeniami o obchodných lodiach (prevencia znečisťovania) (limity) z roku 1997 (t. j. línie, ktoré spájajú body uvedené v tabuľke 1 nižšie, a to v poradí, v akom sú v nej uvedené) až do bodu 63°38'10.68" s. z. š. a 0°30'00.00" z. z. d., a

Línia ohraničujúca na západe a na severe ostatné vody, na ktoré sa vzťahuje dohoda a ktoré zahŕňajú Írske more, Keltské more, Malinské more, Veľký Minch, Malý Minch, časť Nórskeho mora a časti severovýchodného Atlantiku, je línia, ktorá

d)ostatné vody, ktoré zahŕňajú Írske more, Keltské more, Malinské more, Veľký Minch, Malý Minch, časť Nórskeho mora a časti severovýchodného Atlantiku, ohraničené na západe a na severe líniou vymedzenou v časti II prílohy k tejto dohode.“

EURÓPSKA KOMISIA V Bruseli30. 8. 2019 COM(2019) 378 final Odporúčanie ROZHODNUTIE RADY, ktorým sa udeľuje poverenie na začatie rokovaní v mene Európskej únie na 31. zasadnutí zmluvných strán o zmenách Dohody o spolupráci pri vysporiadavaní sa so znečisťovaním Severného mora ropou a inými škodlivými látkami („Bonnskej dohody“), pokiaľ ide o pristúpenie Španielskeho kráľovstva k tejto dohode a rozšírenie rozsahu pôsobnosti tejto dohody



DÔVODOVÁ SPRÁVA 1.KONTEXT NÁVRHU •Dôvody a ciele návrhu Toto odporúčanie sa týka rozhodnutia, ktorým sa vyjednávač Únie (v tomto prípade Komisia) poveruje rokovaním o pozícii, ktorá sa má prijať v mene Únie, pokiaľ ide o Dohodu o spolupráci pri vysporiadavaní sa so znečisťovaním Severného mora ropou a inými škodlivými látkami (ďalej len „Bonnská dohoda“ alebo „dohoda“), v súvislosti s plánovaným prijatím dvoch rozhodnutí na nadchádzajúcom zasadnutí zmluvných strán Bonnskej dohody, konkrétne –uľahčiť rozšírenie rozsahu pôsobnosti dohody s cieľom zlepšiť spoluprácu v oblasti dozoru, pokiaľ ide o požiadavky uvedené v prílohe VI k dohovoru MARPOL („zmena dohovoru MARPOL“), a –umožniť pristúpenie Španielskeho kráľovstva k dohode a zaviesť potrebné následné zmeny dohody („zmena po pristúpení Španielska“). 1.1.Dohoda o spolupráci pri vysporiadavaní sa so znečisťovaním Severného mora ropou a inými škodlivými látkami („Bonnská dohoda“) Cieľom Bonnskej dohody je bojovať proti znečisťovaniu v oblasti Severného mora a chrániť pobrežné oblasti pred námornými katastrofami a neustálym znečisťovaním z lodí a zo zariadení na mori. Dohoda nadobudla platnosť 1. septembra 1989. Európska únia (v tom čase „Európske hospodárske spoločenstvo“) je zmluvnou stranou tejto dohody (v znení zmien). Členské štáty Európskej únie z oblasti Severného mora spolu s Nórskom sú takisto zmluvnými stranami dohody. Cieľom dohody je podporovať aktívnu spoluprácu a vzájomnú pomoc medzi pobrežnými štátmi a Európskou úniou v boji proti znečisťovaniu Severného mora ropou a inými škodlivými látkami s cieľom chrániť morské prostredie a záujmy pobrežných štátov. Na tento účel sa v dohode stanovuje, že zmluvné strany vykonávajú dozor, čím pomáhajú odhaľovať znečisťovanie a bojovať proti nemu, ako aj zamedzovať porušovaniu predpisov zameraných na boj proti znečisťovaniu. Severné more sa rozdeľuje na rôzne zóny, v ktorých sa zodpovednosť za dozor a posudzovanie nehôd prisudzuje jednotlivým zmluvným stranám. Od zmluvných strán sa vyžaduje, aby v prípade, že sa dozvedia o prítomnosti ropy alebo iných škodlivých látok, ktoré pravdepodobne predstavujú vážnu hrozbu pre pobrežie alebo súvisiace záujmy ktorejkoľvek inej zmluvnej strany, informovali všetky ostatné zmluvné strany, ktorých sa to týka. Zmluvné strany môžu požiadať o pomoc pri vysporiadavaní sa so znečistením na mori alebo na svojom pobreží, pričom v takom prípade sa zmluvné strany požiadané o pomoc musia vynasnažiť urobiť všetko pre to, aby túto pomoc poskytli podľa svojich možností. Vládou, ktorá vykonáva funkciu depozitára Bonnskej dohody, je vláda Spolkovej republiky Nemecko (článok 18 ods. 3 Bonnskej dohody). Zmluvné strany prijímajú rozhodnutia týkajúce sa dohody v súlade s príslušnými ustanoveniami Bonnskej dohody a súvisiacim rokovacím poriadkom. Pomáha im sekretariát a podporné orgány (napríklad pracovná skupina pre operačné, technické a vedecké otázky týkajúce sa činností zameraných na boj proti znečisťovaniu [Working Group on Operational, Technical and Scientific Questions Concerning Counter-Pollution Activities – OTSOPA]). Podľa článku 16 dohody platí, že každá zmluvná strana môže predložiť návrh na zmenu dohody alebo prílohy k dohode, ktorý sa posúdi a o ktorom sa bude hlasovať na zasadnutí zmluvných strán. Po prijatí navrhovanej zmeny ad referendum na základe jednomyseľného hlasovania zmluvných strán na ich zasadnutí (článok 16 ods. 1 Bonnskej dohody) sa plánovaná zmena oznámi zmluvným stranám, aby ju schválili v súlade s vnútorným postupom každej zmluvnej strany. Táto zmena nadobúda platnosť po tom, ako všetky zmluvné strany oznámia svoje schválenie vláde, ktorá vykonáva funkciu depozitára. Podľa článku 20 dohody môžu zmluvné strany jednomyseľne vyzvať ktorýkoľvek pobrežný štát v oblasti severovýchodného Atlantiku, aby pristúpil k tejto dohode (článok 20 ods. 1 Bonnskej dohody). Článok 2 dohody a príloha k nej sa menia podľa potreby. Keď zmluvné strany jednomyseľne prijmú zmeny článku 2 a prílohy k dohode, tieto zmeny nadobudnú účinnosť dňom nadobudnutia platnosti Bonnskej dohody pre pristupujúci štát (t. j. Španielsko), čo sa stane v prvý deň druhého mesiaca nasledujúceho po dni, keď tento štát uloží svoje písomné dokumenty o pristúpení (článok 20 ods. 2 Bonnskej dohody). 1.2.Plánované zmeny Bonnskej dohody 1.2.1.„Zmena dohovoru MARPOL“, ktorou sa mení vecná pôsobnosť dohody Zmluvné strany Bonnskej dohody majú počas svojho tridsiateho prvého zasadnutia (8. – 10. októbra 2019) prijať rozhodnutie podľa článku 16 dohody, ktoré sa týka rozšírenia rozsahu pôsobnosti dohody tak, aby sa vzťahovala aj na dozor nad znečisťovaním ovzdušia z lodí v súlade s požiadavkami uvedenými v prílohe VI k dohovoru MARPOL. Táto zmena je zameraná na zlepšenie spolupráce a koordinácie medzi zmluvnými stranami v boji proti nezákonným emisiám do ovzdušia spôsobovaným lodnou dopravou s cieľom obmedziť negatívne dôsledky spaľovania lodných palív s vysokým obsahom síry alebo dusíka na zdravie ľudí, biodiverzitu a celé morské prostredie. Zmluvné strany plánujú dosiahnuť uvedený cieľ prostredníctvom zmeny rôznych ustanovení Bonnskej dohody (jej článkov 1, 5, 6 a 15, ako aj názvu dohody a jej preambuly) tak, aby sa jej rozsah pôsobnosti rozšíril aj na znečisťovanie ovzdušia z lodí, ako sa upravuje v prílohe VI k dohovoru MARPOL. 1.2.2.„Zmena po pristúpení Španielska“, ktorou sa mení geografická pôsobnosť dohody

Zmluvné strany takisto plánujú zmeny dohody podľa jej článku 20, na základe ktorých sa Španielske kráľovstvo prizve, aby pristúpilo k tejto dohode. Plánovaná zmena sa týka článku 2 dohody, keďže sa ňou vymedzuje atlantická hranica oblasti Severného mora, ktorá je dôležitá na účely dohody a prílohy k nej, pričom sa ňou zároveň revidujú hranice rôznych zón dozoru na účely článku 6 tejto dohody. Konkrétne sa má určiť nové vymedzenie revidovanej oblasti, na ktorú sa dohoda vzťahuje. Francúzsko akceptovalo zavedenie novej zóny svojej zodpovednosti, ktorá priamo susedí so zónou spoločnej zodpovednosti Francúzska a Spojeného kráľovstva. Pokrýva oblasť medzi zónou spoločnej zodpovednosti Francúzska a Spojeného kráľovstva a novou zónou zodpovednosti Španielska, aby sa tak odstránili všetky medzery medzi starou hranicou stanovenou podľa Bonnskej dohody a novou zónou zodpovednosti Španielska. •Súlad s existujúcimi ustanoveniami v tejto oblasti politiky Navrhovaná zmena týkajúca sa monitorovania emisií z lodí prispeje k celkovej prevencii znečisťovania mora, čím zároveň podporí opatrenia EÚ v oblasti klímy a záväzky EÚ vyplývajúce z Parížskej dohody o zmene klímy. Navrhované zmeny sú plne v súlade so širším cieľom vytvoriť „Európu, ktorá chráni“, ktorý usmerňoval úsilie Komisie počas posledných rokov a bude ho naďalej usmerňovať aj v blízkej budúcnosti. Tento návrh vychádza z pozitívnych výsledkov, ktoré doteraz priniesol existujúci rámec, a má zvýšiť efektívne využívanie zdrojov s cieľom posilniť koordináciu a spoluprácu zmluvných strán Bonnskej dohody. •Súlad s ostatnými politikami Únie Odporúčanie je v súlade s ostatnými politikami Únie. Prispieva najmä k dvom z desiatich politických priorít, ktoré stanovila Komisia na obdobie rokov 2015 – 2019, konkrétne k dosiahnutiu „oblasti spravodlivosti a základných práv založenej na vzájomnej dôvere“ a „odolnej energetickej únii s výhľadovou politikou v oblasti zmeny klímy“. 2.PRÁVNY ZÁKLAD, SUBSIDIARITA A PROPORCIONALITA 2.1.Právny základ 2.1.1.Zásady Uzatvorenie medzinárodnej dohody v mene Únie si vyžaduje zapojenie Rady aj Európskeho parlamentu (článok 218 ods. 3 – 6 ZFEÚ). Zmeny medzinárodných dohôd sa môžu líšiť z hľadiska rozsahu, od čisto technických úprav až po podstatné zmeny, ktoré si vyžadujú významné úpravy štruktúry dohody. Charakteristika zmeny môže mať vplyv na vnútorný postup Únie, ktorý sa má uplatniť pri schvaľovaní predmetnej zmeny. Kým v prípade čisto technických zmien alebo tých, ktoré sa môžu prijať prostredníctvom „vykonávacích aktov“ (t. j. tie, ktoré sa uvádzajú v článku 218 ods. 7 a 9 ZFEÚ), sa môže uplatniť zjednodušený postup, pri podstatných zmenách sa už zo zásady musí uplatniť rovnaký postup ako pri uzatváraní medzinárodnej dohody. Zmena rozsahu pôsobnosti medzinárodnej dohody sa spravidla považuje za podstatnú zmenu, a preto si vyžaduje uplatnenie postupu ako pri uzatvorení dohody, t. j. článok 218 ods. 3 – 6 ZFEÚ. Na to, aby sa mohlo začať konanie, Rada na základe odporúčania Komisie prijme rozhodnutie, ktorým sa vyjednávač Únie (v závislosti od predmetu rokovania to môže byť Komisia alebo vysoký predstaviteľ) poverí začatím rokovaní s cieľom dosiahnuť schválenie príslušných zmien. To sa stanovuje v článku 218 ods. 3 a 4 ZFEÚ. V článku 218 ods. 3 a 4 ZFEÚ sa stanovuje: „3. Komisia alebo vysoký predstaviteľ Únie pre zahraničné veci a bezpečnostnú politiku v prípadoch, keď sa predpokladaná dohoda výlučne alebo hlavne týka spoločnej zahraničnej a bezpečnostnej politiky, predkladá odporúčania Rade, ktorá prijme rozhodnutie poverujúce na začatie rokovaní a vymenúvajúce, v závislosti od predmetu predpokladanej dohody, vyjednávača alebo vedúceho negociačného tímu Únie. 4. Rada môže adresovať vyjednávačovi smernice a určiť osobitný výbor, po porade s ktorým sa musia viesť rokovania.“ 2.1.2.Uplatnenie na tento prípad V prípade Bonnskej dohody majú zmluvné strany na svojom zasadnutí, ktoré sa uskutoční 8. – 10. októbra 2019, rozhodnúť o dvoch zmenách, z ktorých jedna sa týka rozšírenia geografickej pôsobnosti (zmena po pristúpení Španielska) a druhá rozšírenia vecnej pôsobnosti dohody (zmena dohovoru MARPOL). Ide o podstatné zmeny, ktoré sa musia schváliť v súlade s rovnakým postupom, aký by sa vyžadoval pri uzatvorení Bonnskej dohody.

Únia je zmluvnou stranou Bonnskej dohody. Plánované zmeny sa týkajú právomocí Únie v oblasti civilnej ochrany a životného prostredia. Vzhľadom na povahu príslušných právomocí by Komisia mala odporučiť Rade, aby ju na nadchádzajúcom 31. zasadnutí zmluvných strán poverila rokovaním o plánovaných zmenách Bonnskej dohody s cieľom dosiahnuť schválenie týchto zmien. Obe zmeny vo svojej súčasnej navrhovanej podobe obsahovo priamo prispievajú k dosiahnutiu príslušných cieľov politiky EÚ. Rokovacia pozícia Únie by preto mala spočívať v podpore schválenia oboch zmien. Keďže pozícia Únie nie je kontroverzná, nie je potrebné navrhnúť smernice na rokovania v zmysle článku 218 ods. 4 ZFEÚ. Texty navrhovaných zmien sa priložia k odporúčaniu Komisie. Vzhľadom na uvedené skutočnosti je procesnoprávnym základom pre odporúčané rozhodnutie Rady článok 218 ods. 3 a 4 ZFEÚ. 2.2.Záver Vzhľadom na potrebu prerokovať a schváliť zmeny Bonnskej dohody by právnym základom odporúčania pre rozhodnutie Rady, ktorým sa udeľuje poverenie na začatie rokovaní v mene Európskej únie, mal byť článok 218 ods. 3 a 4 ZFEÚ. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU •Hodnotenia ex post/kontroly vhodnosti existujúcich právnych predpisov neuvádza sa •Konzultácie so zainteresovanými stranami neuvádza sa Obe zmeny sú nesporové a všetky zmluvné strany vrátane všetkých jednotlivých členských štátov, ktoré sú zmluvnými stranami dohody, ich podporujú. •Získavanie a využívanie odborných znalostí neuvádza sa •Posúdenie vplyvu neuvádza sa Vzhľadom na politickú požiadavku rýchlo napredovať, aby EÚ ako zmluvná strana Bonnskej dohody mohla na zasadnutí zmluvných strán, ktoré sa uskutoční 8. – 10. októbra 2019, rokovať a hlasovať o zmenách Bonnskej dohody, ako aj podporiť ich schválenie na ministerskom zasadnutí 11. októbra 2019, upustilo sa od formálneho procesu posúdenia vplyvu. Tento primeraný prístup je opodstatnený aj preto, lebo sa očakáva, že zmeny Bonnskej dohody budú mať len priaznivé hospodárske, spoločenské a environmentálne vplyvy. •Regulačná vhodnosť a zjednodušenie neuvádza sa

•Základné práva neuvádza sa Odporúčanie je v súlade so zmluvami EÚ a s Chartou základných práv Európskej únie. 4.VPLYV NA ROZPOČET Zmena Bonnskej dohody nebude mať žiadny nepriaznivý vplyv na rozpočet Únie. 5.ĎALŠIE PRVKY •Plány vykonávania, spôsob monitorovania, hodnotenia a podávania správ neuvádza sa •Vysvetľujúce dokumenty (v prípade smerníc) neuvádza sa Pozri oddiel ďalej v texte. •Podrobné vysvetlenie konkrétnych ustanovení návrhu V jedinom podstatnom článku návrhu sa stanovuje, že Rada oprávňuje Komisiu rokovať v mene Únie o plánovaných zmenách Bonnskej dohody týkajúcich sa podstatného rozšírenia rozsahu pôsobnosti dohody, pokiaľ ide o prílohu VI k dohovoru MARPOL, a rozšírenia geografickej pôsobnosti dohody, pokiaľ ide o pristúpenie Španielska k tejto dohode. Komisia by mala tieto zmeny podporiť, aj keby v priebehu rokovaní prešli menšou úpravou. Najnovšie znenia plánovaných zmien sa uvádzajú v prílohách k rozhodnutiu a možno ich zhrnúť takto: „Zmena dohovoru MARPOL“ Zmluvné strany Bonnskej dohody chcú využiť bežné postupy a systémy na letecké monitorovanie znečisťovania ropou, ktoré boli zavedené na základe tejto dohody, a rozšíriť ich tak, aby zahŕňali aj dozor súvisiaci s monitorovaním dodržiavania predpisov, pokiaľ ide o emisie z lodí. Zmluvné strany tak budú môcť maximálne využívať zdroje, ktoré sa už používajú na letecké monitorovanie a dozor nad únikmi ropy, a vytvoriť základ pre celostný systém monitorovania životného prostredia v Severnom mori a v prístupoch do neho. Prijatie rozhodnutia navrhnúť zmluvným stranám schválenie rozšírenia mandátu Bonnskej dohody v súvislosti s prílohou VI k dohovoru MARPOL by zlepšilo spoločný dohľad, monitorovanie a podávanie správ o emisiách z lodí v oblasti Severného mora. Takáto koordinovaná činnosť v rámci dohody by prispela k zníženiu rizík pre morské prostredie a k záujmom pobrežných štátov a Únie. „Zmena po pristúpení Španielska“ Na zasadnutí zmluvných strán Bonnskej dohody, ktoré sa konalo v roku 2018, sa jednomyseľne podporilo prizvanie Španielska k tomu, aby pristúpilo k Bonnskej dohode. Zmluvné strany zdôraznili, že začlenením Biskajského zálivu by sa zlepšilo postavenie dohody a že činnosť a odborné znalosti Španielska by boli pre Bonnskú dohodu a jej zmluvné strany veľkým prínosom. Ocenili aj účasť Španielska ako pozorovateľa Bonnskej dohody v minulosti a spoľahlivé a cenné príspevky tejto krajiny k činnosti vykonávanej podľa dohody a k jej úspechu. Následne bola 30. októbra 2018 zaslaná Španielsku pozvánka. Španielsko odpovedalo 21. novembra 2018 a potvrdilo svoje želanie pristúpiť k Bonnskej dohode. Pristúpenie Španielska povedie k vzniku novej hranice, ktorou sa oblasť, na ktorú sa dohoda vzťahuje, rozšíri smerom na juh. Z toho dôvodu treba preformulovať článok 2 písm. c) a časť I prílohy k dohode. Časť III prílohy by sa mala doplniť o súradnice nových zón zodpovednosti Francúzska a Španielska.

Francúzsko a Španielsko sa stretli na bilaterálnej úrovni na prelome novembra a decembra 2018, aby prerokovali súradnice novej spoločnej hranice a zón zodpovednosti oboch zmluvných strán. Francúzsko prijalo zavedenie svojej novej zóny zodpovednosti, ktorá priamo susedí so zónou spoločnej zodpovednosti Francúzska a Spojeného kráľovstva, čím sa odstránia všetky medzery medzi starou hranicou Bonnskej dohody a novou zónou zodpovednosti Španielska. Biskajský záliv sa tak stane novou dôležitou súčasťou oblasti, na ktorú sa vzťahuje táto dohoda. Začlenením schémy rozdelenia plavby vo Finisterre do oblasti, na ktorú sa vzťahuje Bonnská dohoda, zmluvné strany zabezpečia, aby sa na hlavnú dopravnú trasu v Európe spájajúcu Severné more a Stredozemné more vzťahoval spoločne koordinovaný systém riadenia pripravenosti a reakcie. Na základe uvedených skutočností sa preto zdá, že pristúpenie Španielska k Bonnskej dohode by bolo priamo prospešné pre spoluprácu medzi pobrežnými štátmi, na ktoré sa vzťahuje táto dohoda. Odporúčanie na ROZHODNUTIE RADY, ktorým sa udeľuje poverenie na začatie rokovaní v mene Európskej únie na 31. zasadnutí zmluvných strán o zmenách Dohody o spolupráci pri vysporiadavaní sa so znečisťovaním Severného mora ropou a inými škodlivými látkami („Bonnskej dohody“), pokiaľ ide o pristúpenie Španielskeho kráľovstva k tejto dohode a rozšírenie rozsahu pôsobnosti tejto dohody RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 218 ods. 3 a 4, so zreteľom na odporúčanie Európskej komisie, keďže: (1)Dohodu o spolupráci pri vysporiadavaní sa so znečisťovaním Severného mora ropou a inými škodlivými látkami (ďalej len „Bonnská dohoda“ alebo „dohoda“) uzavrela Únia (v tom čase „Európske hospodárske spoločenstvo“) rozhodnutím Rady 84/358/EHS z 28. júna 1984. Dohoda nadobudla platnosť 1. septembra 1989. Dohoda bola zmenená v roku 1989. Zmeny nadobudli platnosť 1. apríla 1994. Únia (v tom čase „Európske hospodárske spoločenstvo“) schválila tieto zmeny rozhodnutím Rady 93/540/EHS z 18. októbra 1993. (2)Podľa článku 16 tejto dohody sa návrh niektorej zmluvnej strany na zmenu tejto dohody alebo prílohy k nej posudzuje na zasadnutí zmluvných strán. Po jednomyseľnom prijatí návrhu vláda, ktorá vykonáva funkciu depozitára, oznámi túto zmenu zmluvným stranám. Táto zmena nadobudne platnosť v prvý deň druhého mesiaca nasledujúceho po dni, keď vláda, ktorá vykonáva funkciu depozitára, prijala oznámenie o schválení od všetkých zmluvných strán. (3)Podľa článku 20 dohody môžu jej zmluvné strany jednomyseľne vyzvať ktorýkoľvek pobrežný štát v oblasti severovýchodného Atlantiku, aby pristúpil k tejto dohode. V takom prípade sa podľa potreby zmení článok 2 tejto dohody a príloha k nej. (4)Zmluvné strany Bonnskej dohody by počas svojho 31. zasadnutia, ktoré sa uskutoční od 8. do 10. októbra 2019, mali jednomyseľne prijať rozhodnutie podľa článku 16 dohody s cieľom prijať zmeny, ktoré uľahčia rozšírenie rozsahu pôsobnosti dohody v záujme zlepšenia spolupráce v oblasti dozoru, pokiaľ ide o požiadavky uvedené v prílohe VI k dohovoru MARPOL, ako aj rozhodnutie podľa článku 20 dohody s cieľom umožniť pristúpenie Španielskeho kráľovstva k dohode a zaviesť súvisiace zmeny. (5)Keďže zmluvné strany majú zmeniť geografickú a vecnú pôsobnosť dohody, je vhodné, aby Únia poverila Komisiu ako svojho vyjednávača viesť rokovania o týchto zmenách v jej mene. (6)Prijatie rozhodnutia navrhnúť zmluvným stranám schválenie rozšírenia mandátu Bonnskej dohody v súvislosti s prílohou VI k dohovoru MARPOL by zlepšilo spoločný dohľad, monitorovanie a podávanie správ o emisiách z lodí v oblasti Severného mora. Takáto koordinovaná činnosť v rámci dohody by prispela k zníženiu rizík pre morské prostredie a k záujmom pobrežných štátov a Únie. (7)Pristúpenie Španielska by viedlo k zahrnutiu Biskajského zálivu do oblasti, na ktorú sa vzťahuje dohoda, pričom činnosti uvedené v rámci dohody by takisto mali prospech z činnosti a odborných znalostí Španielska v tejto oblasti. Začlenenie schémy rozdelenia plavby vo Finisterre bude znamenať, že na hlavnú dopravnú trasu v Európe spájajúcu Severné more a Stredozemné more by sa vzťahoval spoločne koordinovaný systém riadenia pripravenosti a reakcie. Zdá sa preto, že rozsah a účinnosť spolupráce prebiehajúcej na základe dohody by sa zlepšili. (8)Vzhľadom na uvedené skutočnosti by preto Únia mala podporiť zmeny Bonnskej dohody, a to zmeny týkajúce sa podstatného rozšírenia rozsahu pôsobnosti dohody, pokiaľ ide o prílohu VI k dohovoru MARPOL, ako aj zmeny týkajúce sa rozšírenia geografickej pôsobnosti dohody, pokiaľ ide o pristúpenie Španielska. (9)Rada by mala poveriť Komisiu, aby v mene Únie viedla rokovania a vyjadrila svoju podporu prijatiu plánovaných zmien, PRIJALA TOTO ROZHODNUTIE: